Foto: FAH, Facebook



NAPADI na vozače Ubera od strane drugih taksista se i dalje nastavljaju. Nedavno smo izvještavali o tome, a sad je Indexu dojavljeno da su se dogodili novi napadi.



Posljednji napad dogodio se sinoć u centru Zagreba, a onaj prije toga u noći s utorka na srijedu preko puta Autobusnog kolodvora.



"Jedan od mojih vozača me nazvao u srijedu u 2 ujutro s Botićevog trga preko puta Autobusnog kolodvora. Rekao mi je da su ga napali taksisti koji inače stoje kod Autobusnog. Njih 7-8 je krenulo vrijeđati mog vozača i naguravati ga, vikali su mu “Ubit ćemo te, zapaliti”. Ja sam odmah pozvao policiju i svi oni su popisani", ispričao je za Index Damir Malora, koji ima ugovor s Uberom i za njega voze četiri vozača.



Kazao je kako je neugodno iznenađenje doživio sutradan u policiji.



"Otišao sam u 8. policijsku postaju na Kruge podignuti kaznenu prijavu, no inspektor koji nas je primio je rekao da je sve to bilo na verbalnom nivou i da zato samo može biti podignuta prekršajna prijava za ometanje javnog reda i mira. Kazao je kako bi za kaznenu prijavu trebalo doći do fizičkog obračuna, znači netko je trebao prebiti mog vozača da bi mogao podignuti kaznenu prijavu", rekao je Malora.



Kazao je kako je kontaktirao i odvjetnicu koja čeka policijsko izvješće, a dodao i kako su takvi napadi sve učestaliji.



"Skinu našu aplikaciju i tako saznaju gdje smo"



"Uvijek nas napadaju, oni saznaju za nas tako da skinu korisničku aplikaciju i onda im se pokažu mali auti pa se vidi na kojoj smo lokaciji i tako dođu do vozača Ubera i ne puštaju ga s parkinga. Mi smo na udaru jer smo postali konkurentni pa nas pokušavaju ustrašiti. Uostalom mi nismo taxi služba nego smo obrtnici kojim smo sklopili ugovor s Uberom pa smo kao renta car", ispričao je Malora za Index.

Iz PU Zagrebačke su potvrdili da je došlo do verbalnog napada na vozača Ubera na Botićevom trgu 03. veljače.

"NIje bilo fizičkog, nego samo verbalnog napada. Protiv počinitelja koji je vikao na vozača Ubera i vrijeđao ga psujući mu majku i djecu je podnesen optužni prijedlog za prekršaj remećenja javnog reda i mira", rekli su nam u PUZ-u.

Tekst se nastavlja ispod oglasa

Svoju priču ispričao je i vozač koji je sinoć napadnut.

"Sinoć oko 23.15 u centru Zagreba tri taksista su došla do mog auta dok sam stajao na parkingu i otvorili mi sva vrata i rekli da izađem. Ja sam rekao da neću i oni su tad rekli da će pozvati carinu i stali mi ispred auta i onemogućili mi slobodno kretanje. Kad je došla carina uzeli su moje osobne podatke pa su me pustili", ispričao je za Index svoju priču drugi vozač koji je pak želio ostati anoniman.



Kazao je kako on nije bio niti u jednom prekršaju, a taksisti su mu zaprijetili da će još biti takvih postupaka.



"Zanimljivo je da su ovi iz carine nakon završenog razgovora sa mnom nastavili razgovore s taksistima, a sumnjam da je sve bilo službeno jer nisu utvrđivali njihove identitete. Inače je njihova dužnost da pozovu one koji mogu nešto napraviti, odnosno trebali su pozvati policiju da sankcionira taksiste prekršajno ili kazneno zbog ovakvog postupka prema meni", rekao nam je vozač Ubera.



A napadima su šokirani u Uberu.



"Za nas je neprihvatljiva bilo kakva situacija u kojoj postoji prijetnja vozačevoj sigurnosti. Policija istražuje spomenute incidente i s njima ćemo tijekom istrage u potpunosti surađivati. Već smo u kontaktu s vozačima partnerima kako bismo im ponudili našu punu potporu i namjeravamo surađivati sa svim relevantnim institucijama. Uber u Hrvatskoj želi pružiti fleksibilne ekonomske prilike partnerima vozačima koji uživaju našu punu potporu. Uvijek ćemo biti uz njih, a bez obzira na problem, nasilje nikada nije rješenje", rekli su za Index iz Ubera Hrvatska.